32004L0019
L 071/8
JURNALUL OFÍCIAL AL UNIUNII EUROPENE
DIRECTIVA 2004/19/CE A COMISIEI
din 1 martie 2004
de modificare a Directivei 2002/72/CE cu privire la materialele și obiectele din material plastic destinate să vină în contact cu produsele alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/109/CEE a Consiliului din 21 decembrie 1988 de apropiere a legislației statelor membre privind materialele și obiectele destinate să vină în contact cu produsele alimentare (1), în special articolul 3,
după consultarea Autorității Europene pentru Siguranța Alimentară,
întrucât:
(1)
Directiva 2002/72/CE (2) stabilește normele pentru materialele și obiectele material din plastic care sunt destinate să vină în contact cu produsele alimentare.
(2)
Directiva 2002/72/CE stabilește o listă de monomeri și alte substanțe inițiale care se pot utiliza la fabricarea de materiale și obiecte din material plastic. Ținând seama de noile informații, anumiți monomeri admiși temporar la nivel național, precum și noii monomeri ar trebui incluși pe lista comunitară de substanțe admise din directiva menționată.
(3)
Directiva 2002/72/CE conține, de asemenea, o listă incompletă de aditivi care se pot utiliza la fabricarea de materiale și obiecte din material plastic. Lista respectivă trebuie modificată astfel încât să includă alți aditivi evaluați de Autoritatea Europeană pentru Siguranța Alimentară (autoritatea).
(4)
Pentru anumite substanțe, restricțiile stabilite anterior la nivel comunitar ar trebui modificate în funcție de noile informații disponibile.
(5)
Lista actuală de aditivi este o listă incompletă, deoarece nu conține toate substanțele care sunt acceptate în prezent în unul sau mai multe state membre. Prin urmare, substanțele respective sunt reglementate în continuare de legislația internă până la luarea unei decizii privind includerea pe lista comunitară.
(6)
Lista actuală de aditivi trebuie să devină o listă pozitivă pentru a armoniza utilizarea aditivilor menționați în Comunitate. Pentru aditivii care sunt deja introduși pe piață în unul sau mai multe state membre trebuie să existe suficient timp pentru prezentarea datelor necesare pentru ca autoritatea să evalueze siguranța acestora. Prin urmare, termenul final pentru prezentarea datelor ar trebui stabilit la 31 decembrie 2006.
(7)
În cazul în care datele sunt conforme cu cerințele autorității, trebuie să existe posibilitatea utilizării în continuare a aditivilor care sunt în conformitate cu legislația națională, până la definitivarea evaluării acestora. În cazul în care datele nu sunt conform cu cerințele autorității sau se prezintă după 31 decembrie 2006, aditivii în cauză nu trebuie incluși în prima listă pozitivă.
(8)
Data la care lista de aditivi urmează să devină o listă pozitivă ar trebui fixată la 31 decembrie 2007, deoarece nu este posibil să se cunoască numărul aditivilor pentru care se prezintă datele solicitate de către autoritate. Datele trebuie stabilite ținându-se seama de timpul necesar autorității pentru evaluarea tuturor cererilor prezentate la termen.
(9)
Anumite substanțe utilizate la fabricarea de materiale și obiecte din material plastic destinate să vină în contact cu alimentele se adaugă, de asemenea, direct în produsele alimentare. Substanțele de acest tip nu trebuie să migreze din materiale sau obiecte în produsele alimentare în cantități care ar putea să depășească limitele prevăzute de legislația relevantă din domeniu alimentar sau de prezenta directivă, oricare dintre ele prevede restricții mai puțin severe. În toate cazurile, substanțele menționate nu trebuie să migreze din materiale sau obiecte din material plastic în produsele alimentare, în cantități care să aibă o funcție tehnologică în alimentul final. Utilizatorii de materiale și obiecte care pot să degajeze substanțele menționate în produsele alimentare ar trebui informați corespunzător pentru ca să poată respecta altă legislație relevantă din domeniul alimentar.
(10)
Statele membre trebuie să își mențină dreptul de stabilire a normelor referitoare la substanțele utilizate drept componente active în materialele și obiectele aflate în contact activ cu alimentele, până la adoptarea dispozițiilor comunitare.
(11)
Prin urmare, Directiva 2002/72/CE ar trebui modificată în consecință.
(12)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animalelor,
ADOPTĂ PREZENTA DIRECTIVĂ:
Articolul 1
Directiva 2002/72/CE se modifică după cum urmează:
1.
La articolul 3, alineatele (1) și (2) se înlocuiesc cu următorul text:
„(1) Se pot utiliza numai monomerii și alte substanțe inițiale enumerate la anexa II partea A pentru fabricarea de materiale și obiecte din material plastic, sub rezerva restricțiilor prevăzute de anexa respectivă.
(2) Prin derogare de la alineatul (1), monomerii și alte substanțe inițiale enumerate la anexa II partea B pot fi utilizați în continuare până la 31 decembrie 2004, până la evaluarea efectuată de către Autoritatea Europeană pentru Siguranța Alimentară (denumită în continuare autoritatea).”
2.
Articolul 4 se înlocuiește cu următorul text:
„Articolul 4
(1) Anexa III prevede o listă de aditivi care se pot utiliza la fabricarea de materiale și obiecte din material plastic, împreună cu restricțiile și/sau specificațiile privind utilizarea acestora.
Lista de aditivi menționată este considerată incompletă până când Comisia decide, în conformitate cu articolul 4a, ca aceasta să devină o listă comunitară pozitivă a aditivilor autorizați, cu excluderea tuturor celorlalți.
Comisia stabilește, până la 31 decembrie 2007, data la care lista devine o listă pozitivă.
(2) Pentru aditivii enumerați în lista din anexa III secțiunea B, verificarea conformității cu limitele de migrare specifice în simulantul D sau în mediile de testare ale testelor de substituție prevăzute la articolul 3 alineatul (1) al doilea paragraf din Directiva 82/711/CEE, iar articolul 1 din Directiva 85/572/CEE se aplică de la 1 iulie 2006.
(3) Listele din anexa III secțiunile A și B nu conțin încă următorii aditivi:
(a)
aditivii utilizați la fabricarea de:
-
suprafețe superficiale obținute din produse rășinoase și polimerizate în formă lichidă, de pulberi sau de dispersii, cum ar fi emailurile, lacurile sau vopselele;
-
rășini epoxidice;
-
adezivi și promotori de adeziune;
-
cerneluri tipografice;
(b)
coloranți;
(c)
solvenți.”
3.
Se inserează următoarele articole 4a și 4b:
„Articolul 4a
(1) Pe lista de substanțe menționată la articolul 4 alineatul (1) se poate adăuga întotdeauna un nou aditiv în urma evaluării acestuia de către autoritate.
(2) Statele membre prevăd ca toate persoanele interesate de introducerea pe lista menționată la articolul 4 alineatul (1) a unui aditiv care este deja introdus pe piață în unul sau mai multe state membre să prezinte date pentru evaluarea siguranței produsului respectiv de către autoritate până la 31 decembrie 2006.
Pentru prezentarea datelor necesare, solicitantul consultă «Orientările Autorității Europene pentru Siguranța Alimentară privind prezentarea, înainte de autorizare, a cererii pentru evaluarea siguranței unei substanțe ce urmează a fi utilizată în materialele care vin în contact cu produsele alimentare».
(3) În cazul în care în timpul examinării datelor menționate la alineatul (2) autoritatea solicită informații suplimentare, aditivul se poate utiliza, sub rezerva respectării legislației interne, până când autoritatea emite un aviz, cu condiția ca informațiile să fie prezentate la termenele prevăzute de autoritate.
(4) Până la 31 decembrie 2007 Comisia stabilește o listă provizorie cu aditivii care pot fi utilizați în continuare după 31 decembrie 2007, sub rezerva respectării legislației interne, până la evaluarea de către autoritate.
(5) Includerea aditivilor într-o listă temporară se supune următoarelor condiții:
(a)
aditivul trebuie să fie autorizat în unul sau mai multe state membre până la 31 decembrie 2006;
(b)
datele menționate la alineatul (2) referitoare la aditiv trebuie să fi fost furnizate, în conformitate cu cerințele autorității, până la 31 decembrie 2006.
Articolul 4b
Fără a aduce atingere articolului 4 din Directiva 89/109/CEE, statele membre pot să nu autorizeze, după 31 decembrie 2006, aditivii menționați la articolul 4 alineatul (1) care nu au mai fost evaluați de către Comitetul științific pentru alimentație umană sau de către autoritate.”
4.
Se inserează următorul articol 5a:
„Articolul 5a
(1) Aditivii menționați la articolul 4, care sunt autorizați ca aditivi alimentari prin Directiva 89/107/CEE a Consiliului (3) sau ca arome prin Directiva 88/388/CEE a Consiliului (4), nu trebuie să migreze în:
(a)
produsele alimentare în cantități care au o funcție tehnologică în produsul alimentar final;
(b)
produsele alimentare pentru care este autorizată utilizarea lor ca aditivi alimentari sau arome, în cantități mai mari decât restricțiile prevăzute de Directiva 89/107/CEE sau Directiva 88/838/CEE sau la articolul 4 din prezenta directivă, oricare dintre ele prevede valoarea cea mai mică;
(c)
produsele alimentare pentru care nu sunt autorizați ca aditivi alimentari sau arome, în cantități mai mari decât restricțiile prevăzute la articolul 4 din prezenta directivă.
(2) În etapele de comercializare, altele decât cele de vânzare cu amănuntul, materialele și obiectele din material plastic care sunt destinate să fie plasate în contact cu produsele alimentare și care conțin aditivii menționați la alineatul (1) trebuie să fie însoțite de o declarație scrisă care să conțină datele menționate la articolul 9 alineatul (1) litera (b).
(3) Prin derogare de la alineatul (1), în cazul în care substanțele menționate la alineatul (1) litera (a) se utilizează drept componente active ale materialelor și ale obiectelor care vin în contact cu alimentele, acestea pot face obiectul dispozițiilor naționale, până la adoptarea dispozițiilor comunitare.
5.
Articolul 7 se înlocuiește cu următorul text:
„Articolul 7
Limitele migrației specifice din listele prevăzute la anexele II și III sunt exprimate în mg/kg. Cu toate acestea, limitele în cauză se exprimă în mg/dm2 în următoarele cazuri:
(a)
obiecte care sunt recipiente sau sunt comparabile cu recipientele sau care se pot umple, cu o capacitate mai mică de 500 ml sau mai mare de 10 l;
(b)
folii, pelicule sau alte materiale sau obiecte care nu se pot umple sau la care nu este posibilă estimarea relației dintre aria suprafeței materialului sau a obiectului și cantitatea de alimente în contact cu acestea.
În cazurile menționate, limitele stabilite la anexele II și III, exprimate în mg/kg, se împart la factorul de conversie convențional egal cu 6 pentru a le exprima în mg/dm2.”
6.
La articolul 8, alineatul (2) se înlocuiește cu următorul text:
„(2) În cazul în care valoarea migrației globale determinate nu indică depășirea limitelor migrației specifice menționate la alineatul respectiv, verificarea respectării limitelor migrației specifice prevăzute la alineatul (1) nu este obligatorie.”
7.
Articolul 9 se modifică după cum urmează:
(a)
alineatul (1) se înlocuiește cu următorul text:
„(1) În etapele de comercializare, altele decât etapele de vânzare cu amănuntul, materialele și obiectele din material plastic care sunt destinate să fie plasate în contact cu produsele alimentare trebuie să fie însoțite de o declarație scrisă care:
(a)
este conformă cu articolul 6 alineatul (5) din Directiva 89/109/CEE;
(b)
furnizează, pentru substanțele care fac obiectul unei restricții de prezență în alimente, date specifice obținute experimental sau din calcule teoretice cu privire la amploarea migrației specifice a acestora și, după caz, criterii de puritate conform Directivelor 95/31/CE (5), 95/45/CE (6) și 2002/82/CE (7) ale Comisiei, pentru a permite utilizatorului acestor materiale sau obiecte să respecte dispozițiile comunitare relevante sau, în absența acestora, dispozițiile naționale aplicabile alimentelor.
(b)
alineatul (2) se elimină.
8.
Anexele II și VI se modifică conform anexelor I și V la prezenta directivă.
Articolul 2
(1) Statele membre adoptă și publică, până la 1 septembrie 2005, dispozițiile necesare pentru a se conforma prezentei directive. Statele membre transmit de îndată Comisiei textele dispozițiilor respective, precum și un tabel de corespondență între aceste dispoziții și prezenta directivă.
Statele membre aplică dispozițiile astfel încât:
(a)
să autorizeze comerțul cu și utilizarea de materiale și de obiecte din material plastic destinate să vină în contact cu produsele alimentare și care se conformează prezentei directive, de la 1 septembrie 2005;
(b)
să interzică fabricarea și importul în Comunitate a materialelor și obiectelor din material plastic destinate să vină în contact cu produsele alimentare și care nu se conformează prezentei directive, de la 1 martie 2006.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 1 martie 2004.